google/wiki40b huggingface dataset:
Nicholas Charles Windsor

Lord Nicholas Windsor (Nicholas Charles Edward Jonathan Windsor) (s. 25. juulil 1970) on Kenti krahvi ja krahvinna kolmas laps ning teine poeg. Tal on vanem vend George ja vanem õde Helen. 
Lord Nicholas sündis, kuuludes Briti troonipärilusjärjestusse kui Briti monarhi lapse-lapselaps. Kuid 2001. aastal võttis ta omaks katoliku usu, jälgides oma ema eeskuju, ning kaotas enda sünnijärgse koha. 
Lord Nicholas on Märter kuningas Charlesi nimelise ühenduse patroon. Tema tiitel lord tuleneb tema sünniõigusest, olles vürsti poeg ja Briti monarhi järeltulija. Ta oleks olnud Tema Kuninglik Kõrgus prints Nicholas, kuid 1917 välja antud seadusega ei kuulu see tiitel monarhi lapse-lapselastele. 
Kui ta peaks abielluma, siis temale sündivad lapsed saaksid küll perekonnanime Windsor, kuid ei kannaks ühtegi tiitlit. Tema lapsed kuuluksid ka troonipärilusjärjestusse, kui nad oleksid anglikaanid ja mitte katoliiklased.
Da Pacem

"Da Pacem" on 2006 ilmunud Arvo Pärdi album. Albumi tootis Harmonia Mundi.
2007. aasta veebruaris võitis album Grammy auhinna parima koorisalvestise kategoorias. Laulud esitas Eesti Filharmoonia Kammerkoor eesotsas peadirigent Paul Hillieriga.
Väike-punalamesklane

Väike-punalamesklane (Cucujus cinnaberinus) on lamesklaste sugukonda kuuluv mardikas.
Ta on Eestis arvatud II kaitsekategooriasse.
Eestis võib neid leida mitmetest metsatüüpidest.
Eesti-Ukraina suhted

Eesti-Ukraina suhted on kahepoolsed suhted Eesti ja Ukraina vahel. 
Eesti ja Ukraina Sotsialistlik Nõukogude Vabariik tunnustasid teineteist 25. novembril 1921 sõlmitud lepinguga.
Ukraina taastunnustas Eesti Vabariiki 26. augustil 1991. Millal Eesti Ukrainat taastunnustas, pole teada. Kahe riigi diplomaatilised suhted sõlmiti 4. jaanuaril 1992.
Eesti suursaadik Ukrainas on Gert Antsu. Ukraina suursaadik Eestis aastatel 2011–2017 oli Viktor Krõžanivski.
Arenguabi osutamisel on Ukraina Eesti jaoks üks prioriteetseid sihtriike.
Riigikogus tegutseb Eesti-Ukraina parlamendirühm ja sarnane sõprusrühm tegutseb ka Ukraina parlamendis.
Ai Xia

Ai Xia (hiina keeles 艾霞; sünninimi Yan Yinan (hiina: 嚴以南) 29. november 1912 Tianjin – 15. veebruar 1934 Shanghai) oli Hiina näitleja ja stsenarist. Ta mängis tummfilmides.
Ta mängis karjääri jooksul kokku kaheksas filmis.
Ta kirjutas stsenaariumi filmile "Kaasaegne naine" (現代一女性; 1933, lavastaja Li Pingqian), milles ise ka peaosa mängis.
Ta sooritas 21-aastaselt enesetapu, kui mürgitas end toore oopiumiga.
Tema elulool põhineb film "Uued naised" (新女性; 1935; lavastaja Cai Chusheng), kus nimirollis on Ruan Lingyu.
Newfoundland ja Labrador

Ajalugu

Indiaani hõimudest elasid Newfoundlandi saarel beotukid ja pärast mikmakid.
Esimese eurooplasena jõudis Newfoundlandile 1000. aasta paiku Leif Eiriksson. Tema asula jälgi on leitud väljakaevamistel. Itaalia meresõitja John Cabot randus 24. juunil 1497 Newfoundlandil Bonavistas.
5. augustil 1583 võttis Humphrey Gilbert Newfoundlandi Inglismaa valdusesse esimese ülemerekolooniana. Ent asulaid hakati sinna rajama alles 1610, kui saarele moodustati esimene asundus (ja lähiaastatel veel mitu). Erinevalt tavalistest kroonikolooniatest olid Newfoundlandil valduskolooniad, mille kuberner omas kogu koloonia maad. Valduskolooniad võisid tegutseda aktsiaseltsi põhimõttel ja nende põhiline eesmärk oli omanikele kasumi teenimine. Nõnda sarnanesid nad Inglismaa maamõisadega. Aastatel 1610–1728 oli saarel rida omanikkubernere, kellest osa elus saarel ei käinud. Selgus, et kirja teel võis juhtida küll teises Inglismaa otsas olevaid mõisu, ent mitte üle ookeani olevaid valdusi, ja see pärssis saare arengut. Osa kolooniaid müüdi riigile, osa läks pankrotti. Lõpuks moodustati nende asemele nii-öelda harilik, kroonikoloonia.
1655 rajasid oma asulad saarele ka prantslased. Kasutades inglise kolooniate nõrkust, kontrollisid nad peatselt enamikku saarest. Nende keskuseks oli Pleasance, tänapäeval Placentia. Kuningas Williami sõja ajal 1689–1697 vallutasid prantslased peaaegu kogu saare, ent Ryswicki rahuga taastati Ameerikas status quo. Järgnenud Kuninganna Anne'i sõjas 1702–1713 said prantslased lüüa ja vastavalt Utrechti rahule pidid Newfoundlandilt lahkuma.

Rahvastik

2010. aastal elas Newfoundlandis ja Labradoris 509 200 inimest. Üle poole rahvastikust elas Avaloni poolsaarel.

Keel

97,7% elanikkonnast räägib emakeelena inglise keelt.
Kodakondsusamet

Kodakondsusamet oli Eesti Justiitsministeeriumi alluvuses tegutsenud riigiamet, mis tegeles eeskätt kodakondsuse küsimustega.
Kodakondsusamet moodustati 1991. Kodakondsusameti peadirektor oli Linnar Liivamägi.
1993 liitis Siseministeerium Kodakondsusameti ja Migratsiooniameti ühiseks Kodakondsus- ja Migratsiooniametiks.
Arengukoostöö Ümarlaud

Arengukoostöö Ümarlaud (AKÜ) on arengukoostöös ja maailmahariduses osalevate Eesti vabaühenduste võrgustik. Ümarlaud tegutseb alates 2002. aastast; ametlikult registreeriti see 5. veebruaril 2007. 
AKÜ põhieesmärk on arengukoostööalase poliitika tõhustamine, praktiline edendamine ja avalikkuse teavitamine arengukoostöö eesmärkidest ning selles osalemise võimalustest. Nende eesmärkide saavutamiseks osaleb organisatsioon Eesti riikliku arengukoostöö poliitika protsessides ning mõjutab läbi osalemise üleeuroopalises võrgustikus CONCORD ka Euroopa Liidu arengukoostöö poliitikat. Avalikkuse teavitamiseks viib AKÜ läbi erinevaid üritusi ja kampaaniaid, millest olulisem on iga-aastane kogupereüritus Maailmapäev. Lisaks annab AKÜ välja trükiseid ning portaali Terveilm.ee ja saadab arengumaadesse vabatahtlikke GLEN-programmi kaudu. Koostöövõrgustikuna on AKÜ oluliseks ülesandeks teabe vahendamine ning koostöö valdkonnas tegevate organisatsioonide, indiviidide ja võrgustikega Eestis ja mujal maailmas.
AKÜ tegevus on suuresti korraldatud projektipõhiselt, kuna valdav osa organisatsiooni sissetulekutest pärineb erinevatest projektidest. Alates 2008. aastast saab AKÜ valdkonna katusorganisatsioonina tegevustoetust ka Eesti välisministeeriumilt.
Jori Ots

Jori Ots (tegelikult Georg-Aleksander Ots; 5. mai 1910 Virumaa – 4. juuni 1946) oli eesti näitleja.
1930. aastal lõpetas ta Tapa Linna Ühisgümnaasiumi. Aastatel 1933–1935 õppis ta Paul Sepa teatristuudios. 
1935–1937 töötas ta näitlejana Eesti Draamateatris, 1937–1940 Ugalas, 1940–1944 Tallinna Töölisteatris.
Jaanus Marrandi

Haridus

Marrandi lõpetas Türi Keskkooli 1981. aastal ning Eesti Põllumajanduse Akadeemia maaparanduse eriala hüdrotehnika insenerina 1986. aastal.

Töökäik ja tegevus ühingutes

Marrandi töötas aastatel 1988-1993 Estonia kolhoosi ja ühismajandi peamelioraatorina ning aastatel 1993-1996 OÜ Estonia juhatuse esimehena ja aastatel 1996–1999 aseesimehena. Aastatel 2011–2015 oli ta OÜ Estonia haldusjuht ja nõukogu esimees 2011–2015.
Ta on OÜ Estonia  nõukogu liige, OÜ Estonia enamusosaluse omaniku Estonia Farmid OÜ osanik, Eesti Maaparandajate Seltsi juhatuse liige, Järvamaa Põllumeeste Liidu juhatuse liige, Riigimetsa Majandamise Keskuse nõukogu liige  ja Eesti Rukki Seltsi liige.

Poliitiline tegevus

Jaanus Marrandi oli Keskerakonna liige aastatel 1998–2004 ja Rahvaliidu liige aastatel 2005–2010. 2010. aasta suvest on ta Sotsiaaldemokraatliku Erakonna liige. Ta oli Oisu vallavolikogu esimees aastatel 1993–2002. Ta on valitud IX, X, XI  ja  XIII Riigikogu liikmeks. Aastatel 2003–2005 oli ta riigikogu maaelukomisjoni esimees ja aastatel 2005–2007 sama komisjoni aseesimees. Aastatel 2007–2011 juhtis Jaanus Marrandi Riigikogu korruptsioonivastase seaduse kohaldamise erikomisjoni. 12. novembril 2013 sai ta Riigikogu XII koosseisu asendusliikmeks Tartu abilinnapeaks asunud Kajar Lemberi asemel, kuid ei läinud Riigikokku tööle, loobudes oma kohast. 2015. aasta Riigikogu valimistel kogus Marrandi Järva-ja Viljandimaal 1050 häält ja osutus valituks. XIII Riigikogus töötab ta majanduskomisjoni liikmena.
Aastatel 2002–2003 oli Jaanus Marrandi põllumajandusminister Siim Kallase valitsuses.
Rahvaliidu erakorralisel kongressil 2007. aasta 29. aprillil valiti Jaanus Marrandi erakonna esimeheks. Rahvaliidu esimehe ametis oli ta kuni 2008. aasta 1. novembrini, mil tema asemele valiti  Karel Rüütli.

Isiklikku

Jaanus Marrandi vanaisa Rein Marrandi oli aastatel 1938-1940 Riigikogu liige ja tema isa Heino Marrandi oli Estonia kolhoosi esimees aastatel 1949–1989.
Jaanus Marrandi on abielus. Tal on kaks tütart.
Vadokliai

Ajalugu

Küla on esimest korda mainitud aastal 1378. Aastal 1726 läks sealne mõis Belazaraste suguvõsa kätte, kes aastal 1781 ehitasid sinna esimese kiriku. Juba varem, aastal 1773 mainiti sealset kabelit, mille ehitamisaeg on teadmata, aga väidetavalt on selle lasknud ehitada Peter Biron.
Aastal 1876 valmis uus kirikuhoone. Esimese maailmasõja eel valmis sealne vesiveski. Aastal 1919 toimus alevi lähistel lahing enamlaste ja Leedu vägede vahel, lahingus langenud on maetud kohalikule kalmistule. Teise maailmasõja järel tegutsesid alevi ümbruskonnas Leedu metsavennad, neile on alevisse püstitatud ka mälestusmärk.
Marinova dolokivikarjäär

Marinova dolokivikarjäär on kaevandus ligikaudu kümne meetri paksuse Pskovi kihistu dolokivi lasundil asuvas maardlas Võru maakonnas Setomaa vallas.
Marinova karjääris kaevandatakse ja purustatakse ehituslikku dolomiiti. Valdavalt asuvad Kagu-Eestis pinnakattesetete all Ülem-Devoni ladestu purd- ja karbonaatkivimid ning karbonaatkivimite paljandeid tuleb siin ette aga väga harva. Paljandeid võib näha Mõniste vallas Peetri jõe kaldapaljandites ja väikesel astangul Meremäe külast põhja pool. Sama kihistu kivimite paljandid asuvad Meremäe vallas Tiirhanna vanas paemurrus ja Marinova dolokivikarjääris. Marinova maardla geoloogiliste uuringute järgi on ligikaudu kümne meetri paksuse Pskovi kihistu dolokivi lasundi ülemine pool väga tugevalt purustatud ja karstunud. Karjääris on kaevandatud kuni kümne meetri paksust dolokivikihti, millest pool asub põhjavee tasemest kõrgemal, pool madalamal. Karjäärist põhjavett välja ei pumbata ning veepiirist allpool olevat kivi kaevandatakse vee alt lõhkamise teel. Põhjavee tasemest kõrgemal asuvat dolokivi iseloomustab väga tugev purustatus ja lasundi ülaosa murenemine. Põhjavee tasemest madalamal paiknev dolokivi on vähem purustunud. Paelasundis lasub ligikaudu meetrikõrgusi ja -laiusi karstikoopaid. Karjääri lõunapoolses osas võib kaevanduse seintes jälgida arvukaid lokaalseid paindeid, mida saab seostada karstikoobaste kohal asunud kivimikihtide läbivajumisega.Vee voolamist lõhelistes kivimites ja seega ulatuslike karstinähtuste kujunemist on soodustanud lähedal asuv Belka jõe org. Oru lääneveerul on arvukalt allikaid, mis toituvad ka Marinova karjääri dolokive läbivast veest. Samas pole täpselt teada, miks dolokivide ülemine osa on Marinova karjääri piirkonnas sedavõrd lõheline. Pole välistatud, et Marinova karjääris avatud dolokividele võisid purustavat mõju avaldada ka tektoonilised protsessid.
Daron Malakian

Lapsepõlv

Daron oli Vartan ja Zepur Malakiani ainus laps. Daronile hakkas heavy metal'i meeldima väga noorelt. Ta nõbu lasi tal kuulata Kissi albumit ja 4-aastane Daron oli sellest rabatud. Daron hakkas kuulama Van Halenit, Iron Maidenit, Judas Priesti, Motörheadi, Ozzy Osbourne'i ja paljusid teisi. Daron tahtis väga trumme saada, kuid vanemad ostsid talle kitarri põhjusega: "Trumme ei saa välja lülitada". Teismeliseks saanuna hakkas ta kuulama raskemaid metal-bände nagu näiteks Slayer, Venom, Metallica, Pantera, Sepultura and Cannibal Corpse. Kusagil 17-aastaselt hakkas ta kuulama ansamblit The Beatles ja John Lennonit, keda ta nimetab nüüd üheks suurimaks mõjuallikaks endale kui laulukirjutajale. Daron käis Rose & Alex Pilibos' Armeenia koolis, mis asus Little Armenias Hollywoodis, samas koolis käisid ka bändikaaslased Serj Tankian ja Shavo Odadjian. Daron on siiamaani suur Slayeri fänn, nagu ka bändikaaslane Shavo Odadjian, kes vahest kannab kontsertidel Slayeri T-särke.

"System of a Down"

Daron kohtus 1993 Serj Tankianiga kui nad mägisid erinevates bändides aga jagasid sama harjutusstuudiot. Serj oli oma bändi klahvpillimängija, samas Daron oli oma bändi juhtvokaal. Koos tegid nad oma bändi Soil ja said tuttavaks Shavo Odadijaniga. Soil aga läks laiali ja Malakian ning Tankian asutasid uue bändi System of a Down. Nimi tuleb Daroni luuletusest "Victims of a Down", kuid Serj arvas et System mõjub rahvale paremini kui victims ning nende soov oli olla poelettidel Slayeri kõrval.
Nüüd liitus bändiga ka Shavo Odadijan, kes eelnevalt oli olnud bändi manager. Trummidele kutsuti Andy Khachaturian, kes küll vahetati välja praeguse ning hiilgavalt hakkama saava John Dolmayani vastu, kuna Andyt tabas käevigastus.
Malakian on olnud Rick Rubini kaasprodutsent SOAD-ile ning The Ambulance'ile ja Bad Acid Tripile. Daron asutas ka oma plaadifirma EatUrMusic, mille esimene leping tehti bändiga Amen. Lisaks on tal käimas uus projekt "Scars on Broadway".
Alfred Karindi

Alfred Karindi (aastani 1935 Alfred-Nikolai Karafin; 30. mai 1901 Ongassaare (Kõnnu), Illuka vald – 13. aprill 1969 Tallinn) oli eesti helilooja, organist ja koorijuht.
Ta õppis Tartu Kõrgemas Muusikakoolis aastast 1920 orelit (Johannes Kärti klassis), lõpetades sama kooli aastal 1927 kompositsioonierialal (Heino Elleri klassis). Aastal 1931 lõpetas ta eksternina Tallinna Konservatooriumi oreli- ja kompositsioonierialal (August Topmani ja Artur Kapi klassis).
Ta töötas aastatel 1921–1927 muusikaõpetajana Tartu 2. algkoolis, 1925–1928 Tartu Kõrgemas Muusikakoolis ja 1928–1932 Tartu ülikoolis ning tegutses ühtlasi organistina Tartu ja Tallinna kirikutes. Karindi oli aastatel 1949–1959 ja 1955–1969 Tallinna Riiklikus Konservatooriumis muusikateoreetiliste ainete ja oreli õppejõud (aastast 1946 professor).
NKVD arreteeris ta Tallinnas 1950. aastal ja ta viibis kuni 1954 Dubravlagi vangilaagris Mordva ANSVs. Rehabiliteeriti 1956.
Eesti NSV Ülemnõukogu Presiidiumi 16. juuli 1950 otsusega võeti talt ära Eesti NSV teenelise kunstitegelase aunimetus. Teenelise kunstitegelase aunimetus taastati Eesti NSV Ülemnõukogu Presiidiumi 27. oktoobri 1956 seadlusega.
Ta on juhatanud Tartu Meestelaulu Seltsi koori, Tartu Üliõpilassegakoori, Tallinna Linnateenijate Meeskoori, Tallinna Kaarli koguduse koori, Tallinna Meestelaulu Seltsi koori ja Tallinna Naislaulu Seltsi koori.
Ta oli Kõrgemate Koolide Lõpetanute Segakoori asutajaid ning 1957–1969 selle peadirigent.
1947. ja 1965. aastal oli ta üldlaulupeo üldjuhtide seas.
Ta on maetud Metsakalmistule.

Isiklikku

Tema tütar oli koorijuht ja muusikapedagoog Laine Karindi (1926–2002), poeg oli näitleja ja teatridirektor Jüri Karindi (1942–2017).

Mälestuse jäädvustamine

31. augustil 1986 avati Karindi sünnikodu seinal mälestustahvel. Tahvli avamisel esines tema asutatud Kõrgkoolide Lõpetanute Segakoor tütar Laine Karindi juhatamisel.
Bensüülalkohol

Bensüülalkohol ehk fenüülmetanool (keemiline valem ) on hästilõhnav värvusetu vedelik. Keemistemperatuur 205,8 °C, lahustub etanoolis, vees ei lahustu. Seda leidub mitmetes eeterlikes õlides ja looduslikes palsamites.
Bensüülalkoholi saadakse peamiselt fenüülklorometaani hüdrolüüsides. Kasutatakse parfümeerias (fiksaatorina ja lahustina), lõhnaainete sünteesi lähtematerjalina, värvainete, vahade, kaseiini  lahustina.
Juhan Liivi tänav

Juhan Liivi tänav (kuni 14. maini 1936 Hetseli tänav, Hetzelstraße) on tänav Tartus.
Liivi tänav ühendab Baeri tänavat Veski tänavaga, olles seejuures 285 meetri pikkune. Juhan Liivi tänavalt Rahvusarhiivi juurest Baeri tänavale kulgev teelõik kandis varem nime Juhan Liivi põik, kuid nimetati veebruaris 2012 ümber Hezeli tänavaks.
Liivi tänaval asub Tartu Ülikooli arvutuskeskus koos matemaatika-informaatikateaduskonna hoonega, samuti endine Eesti Ajalooarhiiv (Juhan Liivi 4).
Tänav on nimetatud luuletaja Juhan Liivi mälestuseks. Haljasalal Ajalooarhiivi hoone ja Eesti Rahva Muuseumi hoone vahel on Juhan Liivi mälestuskivi.
Pala vald (1939)

Pala vald oli vald Tartumaal aastail 1939–1950.
Vald moodustati senise Pala valla maa-alast, välja arvatud Pällo, Kiisli ja Lea küla ning Halliku asundustalude piirkonnad, osa Saare metskonna Halliku metsandiku maa-alast ja Halliku mõisa järgi olevate talude nr. 24, 25, 32, 33, 38 ja 46 heinamaatükkide maa-alad; senise Ranna valla maa-alast, välja arvatud Omedu ja Hansu küla piirkond, osa Saare metskonna Halliku metsandiku ning osa Ranna ja Roela mõisade järgi olevate talude heinamaatükkide maa-aladest; senise Kokora valla Viljuse küla maa-alast; senise Saare valla Saare metskonna Sõõru metsandiku kvartaalide nr. 30–34 ja 49–52 maa-aladest.
Vald kuulus Riigivolikogu 49. valimisringkonda, kust valiti Ernst Haabpiht.
Eda Liin

Eda Liin (9. september 1930 – 26. september 2012) oli eesti kunstiteadlane.
Tema lapsepõlv möödus Otepää–Palupera kandis. Aastal 1955 lõpetas ta Tartu Riikliku Ülikooli ajaloo-keeleteaduskonna, aastatel 1955–1959 läbis ta ülikoolis mittestatsionaarselt kunstiajaloo kursuse.
Aastatel 1955–1963 töötas ta Eesti Riiklikus Keskarhiivis (ORKA-s). Aastatel 1963–1977 töötas ta Eesti NSV Kultuuriministeeriumis kunstimälestiste kaitse inspektorina. Tal on teeneid kaitse alla võetavate kunstiteoste nimekirja pidevas täiendamises ja hävimisohus kunstiteoste restaureerimise organiseerimise; viimaste hulka kuuluvad mitmed keskaegsete kirikute ajaloolised altarid, 18. sajandi lõpust pärit Christian Gottlieb Welté Lohu mõisa seinamaalid ja hiljem neid katnud pilttapeedid ning Tallinna toomkiriku vappepitaafide ja Tallinna Issandamuutmise kirikus oleva Zarudnõi ikonostaasi konserveerimine. Ta oli üks neist, kes aitas eksperdina kaasa 1970ndate lõpus toimunud kirikuröövide lahendamisele ja röövitud varade tagastamisele nende omanikele.
Aastatel 1990–1997 töötas ta kunstiajaloo õpetajana Tallinna 49. Keskkoolis.
Jaan Tallo

Jaan Tallo (6. veebruar 1896 Jäärja vald, Pärnumaa – 17. august 1942 Sosva, Sverdlovski oblast) oli eesti advokaat.
Ta lõpetas 1926. aastal Tartu Ülikooli õigusteaduskonna, Korporatsioon Rotalia vilistlane.
Osales Esimeses maailmasõjas ja Vabadussõjas, 1926–1934 vandeadvokaadi abi, võeti advokatuuri vastu 1932, kuni 1940. aastani vandeadvokaat Pärnus. Tegev ka panganduse ja laevanduse alal. 1938. aastal kandideeris ta I Riigivolikogu valimiste ajal 36. valimisringkonnas.
Vangistati NKVD poolt 14. juunil 1941, mõisteti erinõupidamisel 24. juunil 1942 surma, hukati 17. august 1942.
Grigori Karassin

Grigori Karassin (Григорий Борисович Карасин; sündinud 23. augustil 1949) on Venemaa diplomaat, asevälisminister.
1971. aastal lõpetas ta Moskva Riikliku Ülikooli, pärast mida töötas ta mitmel diplomaatilisel ametikohal.
Aastatel 2000 kuni 2005 oli Karassin Venemaa suursaadik Suurbritannias.
Alates 2005. aasta juunist on ta asevälisminister.
Nicole & Hugo

Nicole & Hugo on Belgia ansambel.
1973. aasta Eurovisiooni lauluvõistlusel esindas ta Belgiat lauluga "Baby, Baby".
Katariina Ratasepp

Katariina Ratasepp (abielus olles Katariina Kabel; sündinud 26. novembril 1986) on eesti näitleja.
Ta lõpetas 2012. aastal Eesti Muusika- ja Teatriakadeemia lavakunstikooli XXV lennu, mille juhendajaks oli Elmo Nüganen.
Ta on eelkõige tuntud osatäitmisega telesarjas "Padjaklubi", kus ta mängib alates 2014. aastast.

Isiklikku

Tema õde on näitleja Ursula Ratasepp.
Ta oli aastatel 2009–2011 abielus näitleja Mihkel Kabeliga, neil on 5. jaanuaril 2009 sündinud poeg Rudolf Mattias.
18. detsembril 2016 sündis tal poeg.
Kurtna Saarejärv

Kurtna Saarejärv (ka Saarejärv, Saarjärv) on järv Ida-Viru maakonnas Alutaguse vallas Konsu külas. Veekogu pindala on 6,3 ha. Veekogu kaldajoone pikkus on 1078 m. Järves on üks saar.
Nukasäär

Nukasäär on maasäär Saare maakonnas Muhu vallas Kesselaiul.
Neeme koordinaadid on 58° 32′ N, 23° 13′ E.
Mihkel Roosaare

Mihkel Roosaare (aastani 1936 Rosenthal, 26. juuli 1920 Simferopol – 10. oktoober 1995 Tartu) oli Eesti arstiteadlane, neuroloog ja kurortoloog.

Elulugu

Mihkel Roosaare oli veterinaariavelskri poeg ja Jüri Roosaare isa.
Lõpetas 1941 Paide Ühisgümnaasiumi ja 1950 TÜ arstiteaduskonna; meditsiinikandidaat (1967, Eesti Teaduste Akadeemia), väitekiri "Haapsalu ravimuda ja sellest valmistatud preparaadi humisool terapeutilisest toimest lumbosakraalse radikuliidiga haigetesse kliiniliste ja kliinilis-füsioloogiliste uurimiste andmetel". Oli 1941–42 Järva Teataja ajakirjanik, 1950–51 Osula jaoskonnaarst, 1951–54 Tartu Vabariikliku Kliinilise Haigla neuroloogia kliiniline ordinaator, 1955–57 Pärnu polikliiniku neuroloog, 1957–73 Eksperimentaalse ja Kliinilise Meditsiini Instituudi reumatoloogia ja kurortoloogia osakonna teadur, 1974–1981 vanemteadur, 1981–91 Pärnu Kiirabihaigla arst.

Teadustöö

Uurimisvaldkond: humisooli kasutusvõimalus, radikuliitide kuurordiravi. 50 teadustrükist.
Holdre vald (Helme kihelkond)

Holdre vald oli vald Helme kihelkonnas.
Vald moodustati 1866. aastal. 1900. aastal liideti vald Patküla vallaga.
Pettisi maakond

Ajalugu

Maakond moodustati 1833. aastal.
Mobiilne krematoorium

Mobiilne krematoorium ehk mobiilne tuhastusahi ehk mobiilne koolnupõletamisahi (ka mobiilne põletusahi) on surnud loomakorjuste hävitamiseks ja surnud inimeste tuhastamiseks toodetud spetsiaalne eriotstarbeline liikuv sõiduk, mis on tuhastuse läbi viimiseks varustatud vastava surnupõletusahjuga.

Sõda Donbassis

2014. aasta sügisel teatas ühenduse "Last 200 Ukrainast Venemaale" asutaja, murmansklanna Jelena Vassiljeva väljaandele "Tsensor.net" antud intervjuus, et VF relvajõududele on eraldatud 6 mobiilset krematooriumit. Rostovi oblastis, Ukraina piiri lähistel, olevat ühte sellist näinud vähemalt kaks tunnistajat.
2015. jaanuaris teatas Ukraina Julgeolekuteenistuse juht Valentõn Nalõvaitšenko telekanalile "Kanal 5" antud intervjuus, et Donetski oblastisse on saabunud 7 sõjaväelist mobiilset krematooriumit.
John Linehan

John Linehan (sündinud 1. mail 1978 Chesteris Pennsylvanias) on Ameerika Ühendriikide korvpallur.
2008–2009 mängis/b ta klubis Kalev/Cramo.
Eesti Kunstiakadeemia kammerkoor

Eesti Kunstiakadeemia kammerkoor (lühemalt EKA kammerkoor) on Eesti Kunstiakadeemia juures tegutsev kammerkoor. Koori dirigendid on Kristel Marand ja Annely Leinberg.
Koor on endise Eesti Riikliku Kunstiinstituudi (ERKI) koori järeltulija.
Koor on Eesti Kammerkooride Liidu liige.
Mõnnuste vald

Mõnnuste vald (saksa keeles Mönnust) oli vald Saaremaal Kärla kihelkonnas. Vald eksisteeris 1866–1892 ja siis liideti see vald Kärla vallaga.